KOMMISSIONENS FORORDNING (EF) Nr. 630/97 af 10. april 1997 om ændring af forordning (EF) nr. 2369/96 om åbning og forvaltning af et toldkontingent for 10 000 tons havrekerner, bearbejdet på anden måde, i KN-kode 1104 22 92 og 1104 22 99

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 1095/96 af 18. juni 1996 om iværksættelse af indrømmelserne i liste CXL, der blev udarbejdet efter afslutningen af forhandlingerne i forbindelse med artikel XXIV, stk. 6, i GATT (1), særlig artikel 1, og

ud fra følgende betragtninger:

Fællesskabet har i forbindelse med WTO forpligtet sig til fra den 1. januar 1996 at åbne et toldkontingent med toldfritagelse for 10 000 tons havrekerner, bearbejdet på anden måde, i KN-kode 1104 22 92 og 1104 22 99;

bestemmelserne for indførsler i henhold til dette kontingent blev fastsat ved Kommissionens forordning (EF) nr. 2369/96 (2); ved Kommissionens forordning (EF) nr. 1734/96 (3) ændredes KN-koderne for havrekerner, bearbejdet på anden måde, til en enkelt KN-kode 1104 22 98 med virkning fra den 1. januar 1997; som følge af denne ændring af KN-koden er der risiko for en uheldig fortolkning af det produkt, som kontingentet omfatter; det er endvidere nødvendigt at ændre bestemmelserne om importlicensernes gyldighedsperiode; med henblik på at forenkle reglerne bør henvisningerne til produktionsåret 1995/96 slettes, og tidspunktet for Kommissionens meddelelse til medlemsstaterne om udstedelse af importlicenserne bør fastlægges klart; forordning (EF) nr. 2369/96 bør derfor ændres;

de i denne forordning fastsatte foranstaltninger er i overensstemmelse med udtalelse fra Forvaltningskomitéen for Korn -

UDSTEDT FØLGENDE FORORDNING:

Artikel 1

I forordning (EF) nr. 2369/96 foretages følgende ændringer:

1) I titlen, artikel 1, artikel 3, stk. 1, og artikel 4, femte led, ændres »KN-kode 1104 22 92 og 1104 22 99« til »KN-kode 1104 22 98«.

2) Artikel 1, stk. 2, og artikel 2, stk. 1, andet afsnit, udgår.

3) Artikel 3, stk. 3, affattes således:

»3. Hvis den samlede mængde, for hvilken der er ansøgt om importlicenser, overstiger den mængde produkter, som kan indføres i den pågældende periode, oplyser Kommissionen senest tre arbejdsdage efter udløbet af den i stk. 2 nævnte frist for meddelelse over for medlemsstaterne den nedsættelsesprocentsats, som de, når licenserne skal udstedes, skal anvende på de mængder, der er ansøgt om.«

4) Efter artikel 3, stk. 4, andet afsnit, indsættes:

»Uanset artikel 21, stk. 1, i Kommissionens forordning (EØF) nr. 3719/88 (*) anses licenserne, når deres gyldighedsperiode skal bestemmes, at være udstedt på den faktiske udstedelsesdato.

(*) EFT nr. L 331 af 2. 12. 1988, s. 1.«

Artikel 2

Denne forordning træder i kraft på tredjedagen efter offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 10. april 1997.

På Kommissionens vegne

Franz FISCHLER

Medlem af Kommissionen

(1) EFT nr. L 146 af 20. 6. 1996, s. 1.

(2) EFT nr. L 323 af 13. 12. 1996, s. 8.

(3) EFT nr. L 238 af 19. 9. 1996, s. 1.